**Predkladacia správa**

Návrh na uzatvorenie Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru (ďalej len „zmluva“) sa predkladá v nadväznosti na rokovania expertných skupín Ministerstva obrany Slovenskej republiky a Ministerstva obrany Českej republiky v roku 2015, a to so zámerom vytvoriť podmienky pre komplexnú, efektívnu a vzájomne výhodnú spoluprácu oboch štátov pri zabezpečovaní nedotknuteľnosti ich vzdušného priestoru.

 Cieľom predloženej dohody je zakotviť právny rámec spolupráce s Českou republikou v oblasti vzájomnej ochrany vzdušného priestoru Slovenskej republiky a Českej republiky, ktorá nie je upravená Dohodou medzi vládou Slovenskej republiky a vládou Českej republiky o spolupráci v oblasti zabezpečenia vojenskej letovej prevádzky, uzatvorenou 14. decembra 2011 v Piešťanoch (ďalej len „dohoda“). Dohoda, v nadväznosti na rozhodnutie Národnej rady Slovenskej republiky č. 59 zo dňa 8. septembra 2010 (ďalej len „uznesenie“), umožňuje spoluprácu s Českou republikou pri plnení úloh v rámci integrovaného systému protivzdušnej a protiraketovej obrany NATO (ďalej len „NATINAMDS“). Uznesením Národná rada Slovenskej republiky vzala na vedomie návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci NATINAMDS (ďalej len „pohotovostné sily a prostriedky“) a zároveň vyslovila súhlas s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci NATO, čo je podľa pravidiel NATINAMDS podmienené uzavretím príslušných medzinárodných zmlúv (Cross Border Operations).

 Predložený návrh dohody upravuje vzájomnú spoluprácu, ktoré nie je zabezpečovaná v rámci NATINAMDS, ako aj spoluprácu pri dočasnej neschopnosti jednej zmluvnej strany zabezpečovať ochranu svojho vzdušného priestoru. Rozmiestnenie síl jednej zmluvnej strany na území druhej zmluvnej strany pri jej dočasnej neschopnosti zabezpečovať ochranu svojho vzdušného priestoru, ako aj odplatnosť vzájomnej spolupráce, budú zmluvné strany riešiť na základe ich vnútroštátneho práva formou osobitnej zmluvy, resp. zmlúv.

 Vychádzajúc z úloh Ministerstva obrany Slovenskej republiky vymedzených zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a úloh ozbrojených síl Slovenskej republiky vymedzených zákonom č. 321/2002 Z. z. o ozbrojených silách Slovenskej republiky v znení neskorších predpisov, vytvára predmetný návrh právny titul pre spoluprácu prostredníctvom iných ako pohotovostných síl a prostriedkov a pre plnenie úloh pohotovostných síl a prostriedkov, ak tieto budú v súlade s postupmi v rámci NATINAMDS prevedené pod národné velenie. Z dôvodu vytvorenia podmienok pre realizáciu tejto spolupráce majú ustanovenia predloženého návrhu medzinárodnej zmluvy prednosť pred ustanoveniami zákonov Slovenskej republiky v oblasti velenia a trestnej jurisdikcie tak, ako je to obsiahnuté v jej doložke prednosti pred zákonmi Slovenskej republiky.

 Vzhľadom na oblasť úpravy je predložený návrh medzinárodnou zmluvou vojenskej povahy podľa článku 7 ods. 4 Ústavy Slovenskej republiky, na platnosť ktorej sa vyžaduje pred jej ratifikáciou súhlas Národnej rady Slovenskej republiky. Zároveň ide o medzinárodnú zmluvu podľa článku 7 ods. 5 Ústavy, na vykonanie ktorej nie je potrebný zákon a ktorá má prednosť pred zákonmi Slovenskej republiky.

 Prítomnosť príslušníkov Armády Českej republiky na území Slovenskej republiky a vyslanie príslušníkov ozbrojených síl Slovenskej republiky na územie Českej republiky na účel vykonávania tejto zmluvy je na základe čl. 86 písm. k) a l) Ústavy Slovenskej republiky podmienená osobitným rozhodnutím Národnej rady Slovenskej republiky.

 Z dôvodu, že prípadná odplatnosť, resp. refundácia nákladov v rámci vzájomnej spolupráce sú podmienené samostatnou zmluvou v súlade s právnym poriadkom štátov zmluvných strán, nemá predložený žiadny finančný vplyv, ani návrh vplyv na podnikateľské prostredie a zamestnanosť, čo je obsiahnuté v doložke vplyvov. Materiál nemá dopad na životné prostredie.

 Dňa 15. februára 2017 bola v Bruseli podpísaná zmluva. Zmluvu za Slovenskú republiku podpísal Peter Gajdoš, minister obrany Slovenskej republiky a za Českú republiku Martin Stropnický, minister obrany Českej republiky. Vláda SR svojím uznesením č. 553 zo 7. decembra 2016 k návrhu uzavretie Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru súhlasí v bode A.2. s tým, že jej zmluva nebude po podpise znovu predložená.